Fotoveroudering en die gesondheid van mens se vel - WelstandWelstand
Tuis / Advies / Fotoveroudering en die gesondheid van mens se vel
Fotoveroudering en die gesondheid van mens se vel
Deur Dr R Newaj
Om jong en gesond te bly, is 'n kosbare wens van die meeste mense. Hoewel wetenskaplikes nog nie daarin kon slaag om ons chronologiese veroudering te vertraag nie, is daar lig gewerp op ander oorsake van vinnige veroudering en mens kan dus stappe doen om hulle te voorkom. Swak gewoontes, soos rook, gebrek aan oefening, slegte kos, oormatige grimering en ook die son kan alles daartoe bydra om ons te laat oud lyk. Laasgenoemde, wat fotoveroudering genoem word, is al sedert die 1980's in die soeklig. Dit lyk egter of mense steeds nie begryp wat sonbeskerming is nie. Mense wat probeer om die veroudering wat die son veroorsaak om te keer, help om die multimiljardrandskoonheids- en kosmeseutiese bedryf aan die gang te hou.
Fotoveroudering word veroorsaak deur die uitwerking van ultraviolet strale op die vel. UVB en UVA is verantwoordelik vir die versnelde veroudering van mens se vel. Hoe ligter die persoon, hoe meer onderhewig is die individu aan die uitwerking van die UV strale; dit is opmerkliker op dele wat gewoonlik aan die son blootgestel word. Dit is baie maklik om 'n persoon te identifiseer wat ly aan premature veroudering as gevolg van UV strale en die tabel hieronder help om dit van chronologiese veroudering te onderskei.
FOTOVEROUDERING CHRONOLOGIESE VEROUDERING
Onegalige velkleur Matige kleurverandering
Begin selfs jonger as 30 jaar Gewoonlik opmerkliker na 50 jaar
Diep plooie Oppervlakkige plooie
Minder vog in die vel Slapheid van vel
Onegalige verdikking en verdunning van vel Niekankeragtige groeisels
Baie sigbare, verwyde haarvate, kneus maklik Minder hare op die kop
Leeragtige voorkoms en toename in vellushare op die gesig
Verwyde vetagtige kliere op gesig, olierige vel
Bruinerige verkleuring aan die kante van die nek
Wanneer 'n ligte vel aan sonlig blootgestel word, word UV strale deur die velselle geabsorbeer, wat tot die ontwikkeling van vry radikale lei. As die tempo waarteen vry radikale gevorm word hoër word as die tempo waarteen hulle uit die velselle verwyder word, begin hulle die kollageenvesel, elastiese vesel en ander selkomponente van die dermis beskadig. Herhaalde blootstelling aan die son lei tot onvolledige herstel, wat 'n fotobeskadigde vel agterlaat. In die onlangse tyd word baie klem gelê op UVA-strale omdat hulle die vel dieper binnedring en meer skade kan veroorsaak. Nog studies word gedoen oor die rol van sigbare lig en IR strale, maar geen oortuigende resultate is nog verkry nie.
Dit is vanselfsprekend dat beskerming teen die son die doeltreffendste manier is om aan te hou jonger lyk. Mens moet sterk sonskerms met breëspektrumbeskerming gebruik. Die gebruik van een met 'n hoë SPF en hoë UVA-beskerming word nou deur dermatoloë aanbeveel. Die meeste sonskerms wat titaanoksied, sinkdioksied, oksibensoon of avobensoon bevat, gee goeie beskerming en moet liberaal aangewend word. Ander sonskermmetodes is die gebruik van breërandhoede, vermyding van die middagson en sonbruinbeddens, en die gebruik van sonbeskermingsklere kan baie help. Mens moet altyd onthou om elke paar uur die sonskerm weer aan te wend, en ook as daar gereeld geswem word.
As daar eers skade is, is daar baie min wat gedoen kan word om deel daarvan gedeeltelik om te keer. Baie min rome en stowwe se doeltreffendheid is al behoorlik bestudeer. Retinoïede is derivate van vitamien A en is klinies bewese samestellings wat help om van die fotoveroudering om te keer. Hierdie samestellings kan vir die eerste paar weke die vel baie irriteer, maar daarna word die uitwerking geleidelik sigbaar. Die maksimale effek sal ongeveer ses maande na die aanvang van die behandeling opgemerk word, en daarna kan die retinoïedroom lewenslank gebruik word. Die meeste goeie skoonheidsmiddels bevat retinol, maar mens kry hoër konsentrasies van hierdie samestelling in rome soos Retin A en Retacnyl.
Daar was al talle aansprake deur die kosmetiekbedryf oor produkte wat help vir fotoveroudering. Mens moet egter bietjie versigtig wees want dit beteken nie dat die duurste produk die beste is nie. Dit is nie 'n vereiste dat kosmeseutika strawwe toetsing moet ondergaan nie en dit word dus nie altyd deur bevoegde dermatoloë onderskryf nie. Daar is aangetoon dat sommige rome met idebenoon of vitamien C 'n positiewe uitwerking op ou vel het. Baie ander aansprake word egter nie deur behoorlike kliniese toetse ondersteun nie.
Deesdae is daar baie ander prosedures wat die voorkoms van fotoveroudering kan verbeter of verberg. Die gebruik van vervelmiddels kan met die verjonging van die vel help, asook met die stimulering van kollageenvesel. As dit deur gekwalifiseerde personeel uitgevoer word, kan dit uitstekende resultate teen 'n baie bekostigbare prys lewer. Die gebruik van lasers en intense pulserende ligte het voordelige effekte vir geselekteerde mense. Mens moet egter baie versigtig wees vir ongekwalifiseerde personeel wat hierdie behandelings aanbied aangesien daar 'n groot toename in hofsake teen hulle in die VSA was. Ander metodes sluit in die gebruik van LED-ligte en fotodinamiese terapie waarvolgens, in die laaste geval, 'n stof op die vel aangewend en deur die lig geaktiveer word. Dit veroorsaak skade aan abnormale selle en laat nuwe selle toe om te groei en die vel te verjong.
In gevalle waar daar diep plooie en verlies aan volume op die gesig is, sal mens dalk botulinumtoksien of vullers moet gebruik. Die misbruik van vullers en botulinumtoksiene deur beroemde mense wat op die ou einde sit met oorvol kieste en goudvispruilmonde het baie mense wat daarby kon baat met vrees gevul. As dit deur gekwalifiseerde mediese deskundiges uitgevoer word, is dit baie veilig en gee 'n natuurlike voorkoms. En as alles verder faal, kan mens gebruik maak van 'n onderlaag en verbloemers om die verouderde voorkoms te help wegsteek.
Fotoveroudering is 'n aanduiding van die gesondheid van mens se vel en dit maak die persoon meer vatbaar vir verskeie velsiektes, waaronder kankers. Mens moet dus reeds op 'n vroeë ouderdom na jou vel begin kyk omdat al die prosedures nie die skade volkome kan omkeer nie. Sonskerms hoef nie van duur maatskappye te kom nie, maar hulle moet hoë SPF's hê en hoë UVA-beskerming gee en moet liberaal aangewend word.